钦定古今图书集成/明伦汇编/氏族典/第391卷 > 李重贵
## 钦定古今图书集成/明伦汇编/氏族典/第391卷 > 李重贵

按《宋史李重贵传》：“重贵，孟州河阳人。姿状雄伟，善骑
射，少事寿帅王审琦，太宗在藩邸，召隶帐下。即位，补
殿前都指挥使，累迁至龙卫左第四军都指挥使，领
河州刺史，改捧日右厢都指挥使。至道二年，命将五
路讨李继迁，以重贵为麟府州浊轮砦路都部署。得
对便殿，因言贼居沙碛中，逐水草，牧畜无定居，闻兵”
势太盛，不来接战，且谋远遁，欲追则人马乏食，将守
则地无坚垒。既而诸将果无功。及还，命为代并副都
部署。真宗即位，加本州防御使，徙高阳关行营副都
部署。咸平二年，契丹南侵，康保裔大阵为敌所覆，独
重贵与张凝全军还屯，议上将士功状，重贵喟然曰：
“大将陷没，而吾曹计功，何面目也。”上闻而嘉之。明年，
徙知贝州，以疾求还京，连为邢州、天雄军二部署，又
知冀州。景德初，车驾幸澶渊，召还为大内都部署，以
疾，授左武卫大将军致仕。大中祥符三年卒。